REGOLAMENT TAL-KUNSILL (KE) Nru 645/2008
tat-8 ta’ Lulju 2008
li jiftaħ u jipprevedi l-amministrazzjoni ta’ kwoti tariffarji awtonomi tal-Komunità fuq l-importazzjoni ta’ ċerti prodotti tas-sajd fil-Gżejjer Kanarji
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 299(2) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew
Wara li kkonsulta lill-Kumitat Ekonomiku u Soċjali Ewropew,
Wara li kkonsulta lill-Kumitat tar-Reġjuni,
Billi:
(1)
Ir-Regolament tal-Kunsill (KE) Nru 704/2002 (1) fost oħrajn fetaħ u pprovda għall-amministrazzjoni tal-kwoti awtonomi tat-tariffi tal-Komunità fuq l-importazzjoni ta’ ċerti prodotti tas-sajd lejn il-Gżejjer Kanarji għall-perijodu mill-1 ta’ Jannar 2002 sal-31 ta’ Diċembru 2006.
(2)
Ir-Regolament tal-Kunsill (KE) Nru 791/2007 (2) introduċa skema ġdida bħala kumpens għall-ispejjeż addizzjonali magħmula fil-kummerċjalizzazzjoni ta’ ċerti prodotti tas-sajd mir-reġjuni l-aktar imbiegħda ta’ l-Azores, il-Madeira, il-Gżejjer Kanarji, il-Gujana Franċiża u r-Réunion.
(3)
Is-sitwazzjoni ġeografika eċċezzjonali tal-Gżejjer Kanarji rigward is-sorsi tal-provvista ta’ ċerti prodotti tas-sajd li huma essenzjali għall-konsum domestiku tinvolvi spejjeż addizzjonali għal dan is-settur. Dan l-iżvantaġġ naturali, kif rikonoxxut fl-Artikolu 299(2) tat-Trattat, li jirriżulta mill-insularità u mill-fatt li dawn il-gżejjer jinsabu ’l bogħod u mbiegħda jista’ jiġi rimedjat, inter alia, bis-sospensjoni temporanja tad-dazji doganali fuq l-importazzjoni tal-prodotti in kwistjoni minn pajjiżi terzi fil-limiti ta’ kwoti tariffarji Komunitarji ta’ volum xieraq.
(4)
L-awtoritajiet Spanjoli, fid-29 ta’ Lulju 2004 u d-19 ta’ Lulju 2006 ppreżentaw rapporti dwar l-implimentazzjoni tal-miżuri msemmija fl-Artikolu 3 tar-Regolament (KE) Nru 704/2002 u talbu l-estensjoni ta’ dawk il-miżuri għall-perijodu 2007-2013. Il-Kummissjoni eżaminat, abbażi tar-rapporti msemmija qabel, l-impatt tal-miżuri adottati fuq l-importazzjonijiet ta’ ċerti prodotti tas-sajd fil-Gżejjer Kanarji.
(5)
Ir-rapporti pprovduti mill-awtoritajiet Spanjoli indikaw li l-kwoti miftuħa mir-Regolament (KE) Nru 704/2002 ma ġewx eżawriti.
(6)
Kwoti tariffarji simili għal dawk miftuħa bir-Regolament (KE) Nru 704/2002 għal ċerti prodotti tas-sajd huma ġġustifikati peress li jkopru l-ħtiġijiet tas-suq domestiku tal-Gżejjer Kanarji, filwaqt li jiżguraw li l-flussi ta’ l-importazzjonijiet b’dazju mnaqqas fil-Komunità jibqgħu prevedibbli u identifikabbli b’mod ċar.
(7)
Peress li l-kwoti miftuħa bir-Regolament (KE) Nru 704/2002 ma ġewx eżawriti, jixraq li l-kwantitajiet tal-kwoti jiġu ffissati f’livell aktar baxx.
(8)
Sabiex jiġi evitat li tiġi mminata l-integrità u l-koerenza tas-suq intern, għandhom jittieħdu miżuri biex jiġi żgurat li l-prodotti tas-sajd li għalihom tingħata sospensjoni jkunu maħsuba biss għas-suq domestiku tal-Gżejjer Kanarji.
(9)
Għandhom jittieħdu miżuri sabiex jiġi żgurat li l-Kummissjoni tinżamm infurmata regolarment bil-volum ta’ l-importazzjonijiet in kwistjoni sabiex, jekk ikun meħtieġ, tkun tista’ tieħu passi biex tipprevjeni ċaqliq spekulattiv jew żvijjar tal-kummerċ.
(10)
Il-miżuri meћtieġa gћall-implimentazzjoni ta’ dan ir-Regolament gћandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni (3).
(11)
Barra minn hekk, sabiex tiġi żgurata l-koerenza ma’ l-iskema introdotta bir-Regolament (KE) Nru 791/2007, il-kwoti tariffarji għandhom jinfetħu għall-perijodu 2007-2013, u sabiex tiġi żgurata l-kontinwità mal-miżuri stabbiliti fir-Regolament (KEE) Nru 704/2002, jixraq li jiġu applikati l-miżuri previsti f’dan ir-Regolament mill-1 ta’ Jannar 2007,
ADOTTA DAN IR-REGOLAMENT:
Artikolu 1
1. Mill-1 ta’ Jannar 2007 sal-31 ta’ Diċembru 2013 id-dazji tat-Tariffa Doganali Komuni applikabbli għall-importazzjonijiet lejn il-Gżejjer Kanarji tal-prodotti tas-sajd elenkati fl-Anness għal dan ir-Regolament għandhom ikunu sospiżi kompletament għall-kwantità indikata f’dak l-Anness.
2. Is-sospensjoni msemmija fil-paragrafu 1 għandha tingħata esklussivament għall-prodotti maħsuba għas-suq domestiku tal-Gżejjer Kanarji. Din għandha tapplika biss għall-prodotti tas-sajd imniżżla minn bastiment jew inġenju ta’ l-ajru qabel ma d-dikjarazzjoni doganali għar-rilaxx fiċ-ċirkolazzjoni ħielsa tiġi ppreżentata lill-awtoritajiet doganali fil-Gżejjer Kanarji.
Artikolu 2
1. Sal-31 ta’ Mejju 2010, l-awtoritajiet kompetenti Spanjoli għandhom jippreżentaw rapport lill-Kummissjoni dwar l-implimentazzjoni tal-miżuri previsti fl-Artikolu 1. Il-Kummissjoni għandha teżamina l-impatt ta’ dawk il-miżuri u, abbażi ta’ dak ir-rapport, tipproponi lill-Kunsill, jekk meħtieġ, kwalunkwe emenda rilevanti għall-kwantitajiet li għandhom jiġu importati.
2. Sal-31 ta’ Mejju 2012, l-awtoritajiet kompetenti Spanjoli għandhom jippreżentaw rapport lill-Kummissjoni dwar l-implimentazzjoni, wara l-2010, tal-miżuri msemmija fl-Artikolu 1. Il-Kummissjoni għandha teżamina mill-ġdid l-impatt ta’ dawk il-miżuri u, abbażi tas-sejbiet tagħha, tibgħat lill-Kunsill kwalunkwe proposta rilevanti għall-perijodu wara l-2013.
Artikolu 3
1. Meta l-Kummissjoni jkollha raġunijiet biex temmen li s-sospensjoni prevista f’dan ir-Regolament tkun wasslet għal żvijjar tal-kummerċ għal prodott speċfiku, hija tista’, skond il-proċedura ta’ ġestjoni msemmija fl-Artikolu 4(2), tirrevoka proviżorjament is-sospensjoni għal perijodu ta’ mhux aktar minn 12-il xahar. Il-ħlas tad-dazji ta’ l-importazzjoni fuq prodotti li għalihom is-sospensjoni tkun ġiet irrevokata proviżorjament għandu jiġi żgurat permezz ta’ garanzija. Ir-rilaxx ta’ dawk il-prodotti għaċ-ċirkolazzjoni ħielsa fil-Gżejjer Kanarji għandu jiddependi mill-forniment ta’ tali garanzija.
2. Fil-perijodu ta’ 12-il xahar imsemmi fil-paragrafu 1, il-Kunsill jista’, fuq proposta mill-Kummissjoni, jiddeċiedi li jirrevoka s-sospensjoni definittivament. F’dak il-każ l-ammonti ta’ dazji koperti mill-garanziji għandhom jinġabru definittivament.
3. Jekk ma tkun ġiet adottata l-ebda deċiżjoni definittiva matul il-perijodu ta’ 12-il xahar skond il-paragrafu 2, il-garanziji għandhom ikunu rilaxxati.
Artikolu 4
1. Il-Kummissjoni għandha tkun assistita mill-Kumitat tal-Kodiċi Doganali stabbilit bir-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (4) (minn hawn ‘il quddiem imsejjaħ “il-Kumitat”).
2. Kull fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, filwaqt li jitqiesu d-dispożizzjonijiet ta’ l-Artikolu 8 tagħha.
Il-perijodu stabbilit fl-Artikolu 4(3) tad-Deċiżjoni 1999/468/KE għandu jkun iffissat għal tliet xhur.
Artikolu 5
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Huwa għandu japplika mill-1 ta’ Jannar 2007 sal-31 ta’ Diċembru 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ Lulju 2008.